P. Miššík, poslanec: (2009-06-23):
Ja, keďže tu bolo už veľa povedaného, budem oveľa stručnejší. Rád by som hovoril o troch bodoch. Veľmi dôležitá a zároveň inšpiratívna je časť štvrtá, ktorú predniesol pán generálny prokurátor od slova do slova. To sú závery a opatrenia. A ja v tých záveroch som si všimol viac vecí, o ktoré sa chcem s vami podeliť napriek tomu, že pri tak závažnej správe, ktorá by mala trápiť spoločnosť, a mali by tu byť ľudia aj najvyšší politici, ktorí by hovorili o tom, ako je to dôležité, ja sa dotknem hlavne vecí, ktoré sa dotýkajú možno spolupráce prokuratúry a ministerstva vnútra, a teda aj Policajného zboru. Je tu jedna veta, ktorá hovorí o veľmi dobrej spolupráci s Úradom boja proti organizovanej kriminalite, čo je tu doslovne uvedené. Ale zároveň je tu jedna veta, ktorá znie: „Ako vyplýva z hodnotenia jednotlivých krajských prokuratúr, spolupráca s ostatnými zložkami polície nebola na želateľnej úrovni, vyskytovali sa časté chyby a nerešpektovanie pokynov prokurátorov, pričom je nevyhnutné, aby vedúci funkcionári polície venovali tejto oblasti činnosti polície zvýšenú pozornosť.“ Na margo toho poviem, že pred chvíľou tu bol v role predkladateľa pán minister vnútra. Tak som sa krátko pri ňom zastavil a upozornil som ho na túto časť správy generálneho prokurátora, kde teda jasne povedal, kde sú rezervy v činnosti ministerstva vnútra a hlavne Policajného zboru, teda jeho krajských riaditeľov. Ďalšia vec, ktorá je veľmi zaujímavá, je, že v roku 2008 došlo k nárastu kriminality mladistvých páchateľov a tiež páchateľov z radov maloletých, ktorí nie sú trestne zodpovední. Toto je zrejme trend, s ktorým sa budeme stretať, každoročne to narastá. Vieme, že to sú aj objednávky, cez deti robiť krádeže a podobné záležitosti. Pán generálny prokurátor presne vie, o čom hovorím. A keď som s ním hovoril o správe v kuloároch, tak som rozmýšľal aj nad tým, že by bolo asi veľmi vhodné v rámci takejto prevencie s takýmito ľuďmi aj deťmi pracovať spôsobom, kde by bol možno nielen účinným prostriedkom štát a jeho orgány, ale aj neziskové organizácie, ktoré mali, nakoniec, aj nejaké výsledky z minulého volebného obdobia, o tom by možnože vedel pán spravodajca aj niečo povedať. Možnože by to malo byť viac v gescii ministerstva spravodlivosti. Ale je dobré, keď o tomto na tejto pôde parlamentu hovoríme. Teraz sa krátko dotknem ešte odklonov, ktoré tu spomínal pán spravodajca. Ja by som mal v podstate na pána generálneho prokurátora dve otázky. Týka sa to najmä odklonov, kde je samozrejmé, že skončené veci, v ktorých bolo začaté trestné stíhanie a boli skončené na prokuratúre podaním návrhu na dohodu o vine a treste, to rastie každoročne, až do posledného čísla 6 039. A to, si myslím, bol veľmi dobrý počin predchádzajúceho ministra spravodlivosti, ktorý bol v podstate gestorom a tvorcom Trestného poriadku. Podmienečné zastavenie trestného stíhania prokurátorom, ďalší odklon, vidíme, porovnám len posledné dva roky. Tam je pokles o okolo 600 až 700, to znamená z 5 165 v roku 2007 na 4 452 v roku 2008. Tu sa chcem spýtať možno na dôvody a takisto pri rozhodnutí prokurátora o schválení zmieru, kde tie počty z 1 130 sa znížili v minulom roku, teda to bolo v roku 2007, na číslo 971, ktoré uvádza tabuľka v tejto správe za rok 2008. Čo sa týka odklonov, aj minulý rok som k správe generálneho prokurátora o činnosti prokuratúry hovoril v rozprave o tom, že by bolo veľmi zaujímavé, alebo sa pýtam aj treťou otázkou, ako to vyzerá s odklonmi po krajoch, keď vieme, že v minulom roku sme konštatovali, že boli veľmi veľké rozdiely po krajoch a prokuratúrach v tom, ako ktoré prokuratúry využívali tieto inštitúty Trestného poriadku. Pán generálny prokurátor, ja musím konštatovať, že táto správa je naozaj komplexná, vecná, presná, a dal som vám tri otázky, budem rád, keď budete na ne odpovedať, a, samozrejme, tak ako na výbore túto správu podporím. Ďakujem pekne.